Qui és Llum Barrera?
Llum Barrera (Alcúdia, Mallorca, 30 de novembre de 1968) és una actriu i periodista mallorquina.
És llicenciada en Ciències de la Informació (Periodisme) per la U.A.B. (1991) i en Art Dramàtic a l'Institut del Teatre de Barcelona (1994).
Dins de la seva tasca de periodista, ha publicat Chica busca chico. Manual de ligue de una mujer desesperada, de l'editorial La Esfera de los Libros, Col·lecció Sonrisas y Páginas, del que va vendre més de 8000 exemplars l'any 2003; ha col·laborat al Diario de Mallorca, ABC (redacció de Catalunya), Diari de Barcelona i en Ràdio, a la cadena SER - Ràdio Barcelona a l'equip d'Informatius (1991), i a La Ventana de Verano (2002).
Com a actriu, començà fent obres molts diverses amb companyies catalanes com Els Comediants o Tricicle. Com a membre dels comediants, inauguraria l'Auditori d'Alcúdia el 1999, fent el paper de guia per mostrar als seus conciutadans les instal·lacions del nou Auditorium de la vila. També ha coprotagonitzat la comèdia 5 mujeres.com, El Maletí, entre altres, i va arribar a dirigir Històries d'imprevist el 1993.
L'any 1999 marxà a Madrid on trobaria treball a les televisions estatals. A la capital, ha treballat, amb un paper fix, en sèries com Un, dos, tres... ¡A leer esta vez! (2004) a TVE, fent el paper d'haver de resumir el llibre del programa, sense haver-ho llegit. Seguidament, debutà a la sèrie Aquí no hay quien viva (temporades 3a i 4a) fent el paper de núvia del porter Emilio (Fernando Tejero), i darrerament a Zoo de TV3. Ha passat, amb aparicions d'un sol capítol, per les sèries Cuestión de sexo de Cuatro i Hospital Central, Una nueva vida, El Comisario i 7 vidas de Telecinco.
I en la seva faceta de presentadora o col·laboradora, a la TV, participà com a comentarista en magazíns com: Channel Nº 4 i Nos pierde la Fama a Cuatro. A Telecinco, fou la copresentadora a Nada Personal (conduït per Núria Roca, ella mateixa i Maribel Casany) i col·laboradora de La corriente alterna. A TVE copresentà el programa 30 veces 31, on es feia un repàs als programes especials de Nit de Cap d'Any de TVE de les últimes tres dècades, així com la gala Andalucía te quiere; col·laborà a La Azotea de Wyoming, participà en el programa d'humor sobre les estadístiques, titulat 9 de cada 10, presentat per Toni Clapés i també presentà, en solitari, la gala dels VII Premis Max de les arts escèniques emesa per La 2. Al canal autonòmic balear, IB3, copresentà les gales d'inauguració de la cadena (2005) així com la que feia referència a la presentació de la programació d'hivern 2006-07 i posteriorment passà a tenir el seu propi magazín anomenat Llum i acció al darrer trimestre de 2006. El 2007 va participar en el penúltim capítol de Planeta Finito a laSexta viatjant a Puerto Rico.
També va copresentar la XII i la XIII Gala d'entrega dels Premis Unió d'Actors, el 2003 i 2004, respectivament. Varen ser retransmeses per Canal +, la primera en diferit, el següent dia, i la segona en directe, però no en obert.
Ha participat en rodatges de pel·lícules, com Princesas en el 2005, Diari d'una nimfòmana en el 2008 i un telefilm per TVE i TV3 anomenat Psiquiatres, psicòlegs i altres malalts.
També ha participat en el curtmetratge Arturo Hijo (1999) de la mà del director basc Ion Arrtxe. Des del 2015 participa en la sèrie «Seis hermanas» de TVE1.
Al 2017 comença a presentar el nou programa concurs d'IB3 Televisió titulat Agafa'm si pots.
És una actriu i periodista mallorquina.